SPA เด้ง 4% รับข่าวจ่อเปิด “Stretch me by Let’s Relax” บริการนวดแบบใหม่ ไตรมาส 4/61
SPA เด้ง 4% รับข่าวจ่อเปิด "Stretch me by Let’s Relax" บริการนวดแบบใหม่ ไตรมาส 4/61 โดยปิดตลาดวันนี้ ราคาอยู่ที่ระดับ 15.40 บาท บวก 0.60 บาท หรือ 4.05% สูงสุดที่ระดับ 15.50 บาท ต่ำสุดที่ระดับ 14.80 บาท ด้วยมูลค่าการซื้อขาย 30.12 ล้านบาท
10 ก.ย. 2561

ผู้สื่อข่าวรายงานว่า ราคาหุ้น บริษัท สยามเวลเนสกรุ๊ป จำกัด (มหาชน) หรือ SPA ปิดตลาดวันนี้ อยู่ที่ระดับ 15.40 บาท บวก 0.60 บาท หรือ 4.05% สูงสุดที่ระดับ 15.50 บาท ต่ำสุดที่ระดับ 14.80 บาท ด้วยมูลค่าการซื้อขาย 30.12 ล้านบาท

โดยปัจจัยที่ส่งผลให้ราคาหุ้นปรับตัวเพิ่มขึ้นในวันนี้ เนื่องจาก SPA จะเปิดให้บริการธุรกิจนวดรูปแบบใหม่ภายใต้แบรนด์ “Stretch me by Let’s Relax” ในไตรมาส 4/61
SPA ระบุว่า ตามที่ที่ประชุมคณะกรรมการบริษัท เมื่อวันที่ 14 พฤษภาคม 2561 มีมติอนุมัติให้บริษัทเปิดให้บริการนวดในรูปแบบใหม่ที่เรียกว่า Stretching ภายใต้ชื่อ “Stretch me by Let’s Relax” โดยให้แจ้งข่าวเมื่อคอนเซ็ปต์และแผนธุรกิจนี้มีความชัดเจนและมีกำหนดการของสาขาแรกที่จะเปิดให้บริการ บริษัทมีความพร้อมที่จะให้บริการสาขาแรกของ “Stretch me by Let’s Relax” โดยคาดว่าจะเปิดให้บริการในกรุงเทพมหานครช่วงไตรมาส 4 ของปี 2561 นี้
ด้าน บล.ซีจีเอส-ซีไอเอ็มบี ระบุในบทวิเคราะห์ (10 ก.ย.) แนะนำ “ซื้อ” หุ้น SPA ราคาเป้าหมาย 18.10 บาท/หุ้น โดยมองว่า SPA ได้รับผลกระทบจำกัดจากจำนวนนักท่องเที่ยวจีนที่ลดลงจากเหตุการณ์เรือล่มที่ภูเก็ต ขณะที่มีมุมมองเป็นบวกกับธุรกิจใหม่ของบริษัท “Stretch me by Let’s Relax” โดยเราคาดว่าจะช่วยบริษัทในการขยายฐานลูกค้าและลดความเสี่ยงจากการพึ่งพานักท่องเที่ยว
ทั้งนี้ คาดกำไรของ SPA ในคาดการณ์ปี 2561 ที่เติบโต 30.5% จากยอดขายต่อสาขาที่เติบโตต่อเนื่องและการขยายสาขา โดยยังแนะนำ “ซื้อ” ที่ราคาเป้าหมายเดิม 18.10 บาท